አሰልጣኝ ሥዩም ከበደና መከላከያ ተለያዩ﻿
ዓመቱን ወጥ ባልሆነ አቋም እየተጓዘ በወራጅ ቀጠና ውስጥ የሚገኘው መከላከያ ከዋና አሰልጣኙ ጋር ከአንድ ዓመት ቆይታ በኋላ መለያየቱ ታውቋል። በከፍተኛ ሊግ እየተሳተፈ ከሚገኘው ሰበታ ከተማ ጋር በስምምነት ከተለያዩ በኋላ ባለፈው ዓመት መጋቢት ወር ላይ ነበር አሰልጣኝ ሥዩም ከበደ መከላከያን ለማሰልጠን የተረከቡት። በክለቡ የኢትዮጵያ ዋንጫ እና የኢትዮጵያ አሸናፊዎች ዋንጫን በማንሳት ዓመቱን በስኬት የጀመሩት አሰልጣኙ በአዳማ ከተማ የ5-1 ያልተጠበቀ ሽንፈት በኋላ በቡድኑ ውስጥ መረጋጋት የጠፋ ሲሆን በአሁኑ ወቅት በሃያ ጨዋታ አስራ ስምንት ነጥብ ይዞ 14ኛ ደረጃን በመያዝ በወራጅ ስጋት ውስጥ ይገኛል። በክለቡ ወቅታዊ ሁኔታ ዙሪያ ሰፊ ግምገማ ያደረገው የቦርድ አመራሩ ከአሰልጣኝ ሥዩም ከበደ ጋር ለመለያየት ከውሳኔ የደረሰ ሲሆን እንደ ምክንያት የቀረበው በሁለተኛው ዙር ቡድኑ መሻሻል አለማሳየቱ ሆኗል። ቡድኑን በጊዜያዊነት እንዲያሰለጥኑ በቅርቡ የሴቶች ቡድን አሰልጣኝ ሆነው የተሾሙት የቀድሞው የቡድኑ አሰልጣኝ በለጠ ገብረኪዳን ሲሾሙ ምንያምር ፀጋዬ በረዳትነት እንዲቀጥሉ መወሰኑ ታውቋል። በ2011 ዓ.ም የውድድር
ዓመት ብቻ በርካታ
ክለቦች አሰልጣኞችን ያሰናበቱ
ሲሆን፤ ከዚህ ውስጥ
ደደቢት፣ አዲግራት ወልዋሎ
ዩኒቨርሲቲ፣ ደቡብ ፖሊሰ፣
መከላከያ፣ ወላይታ ድቻ፣
ኢትዮጵያ ቡና፣ ስሁል
ሽረ ይጠቀሳሉ።አዲስ ዘመን ሚያዝያ 9/2011